**Passkrisen 2022 – tiltak og kommunikasjon med publikum**

## Hovedbudskap

Situasjonen vi står i nå handler om unormalt høy etterspørsel kombinert med råvaremangel. Dette medfører en begrensning på hvor mange pass- og ID-kort som kan utstedes før sommeren.

* For at flest mulig skal få pass eller ID-kort før ferien, oppfordrer vi de som ikke trenger dette nå, om å vente til etter sommeren med å søke.
* Søkere med dobbelt statsborgerskap, og som har gyldig pass som kan benyttes for planlagt reise, bør oppfordres til å vente med å søke om/fornye det norske passet.
* Søkeren bør ikke bestille reise før de har forsikret seg om at de har gyldig reisedokument til reisen.

## Vanlige spørsmål fra publikum - Q&A

**Dere melder om produksjonsproblemer av pass, hva kan jeg gjøre nå?**

Hvis du trenger pass, bestiller du time for å søke pass som vanlig, men det kan ta noe lenger tid enn normalt før du får passet ditt. Hvis du ikke trenger pass før sommeren, oppfordrer vi deg til å vente til høsten.

**Når vil denne passkrisen være over?**

Det er vanskelig å si sikkert på grunn av stor usikkerhet rundt råvaresituasjonen. Basert på politiets foreløpige analyser forventer vi å være tilbake i en normalsituasjon ved utløpet av 2022.

**Hvor lang tid tar det før jeg får passet?**

Det er en del usikkerhet knyttet til dette. I tillegg til produksjonstiden kommer postgang. Men per i dag (11. april) mottar vi på ambassaden/generalkonsulatet de fleste passet bestilt innen tre – fire uker fra søknadstidspunktet. Dette kan endre seg utover sommeren.

**Hvor lang tid i forveien må jeg søke om pass eller ID-kort for å rekke reisen min?**

Helst bør du ha time til å søke om pass senest fire uker før planlagt reise.

**Kan ikke ambassaden bare forlenge gyldigheten på passet til krisen er over?**

Nei, per i dag er ikke dette et aktuelt tiltak for reisedokumenter. Dette vil være et komplisert tiltak som vil kunne skape vanskeligheter for den enkelte på reise. Tiltaket må også i tilfelle være forankret i EU/EØS-landene. Imidlertid jobbes det med å vurdere om det er mulig at utløpte pass aksepteres som identitetsdokument i Norge.

**Jeg har behov for ett ekstra pass i forbindelse med jobb-reise. Hva gjør jeg?**

Begrensningen på ett dokument gjelder ikke de som har behov for ekstra pass.

**Kan jeg vente med å fornye passet mitt/hvem kan eller bør vente med å fornye passet?**

Du kan bare reise med passet dersom det er gyldig. De fleste land utenfor EU/EØS og Sveits krever at passet er gyldig en tid (3 eller 6 måneder) etter utreise fra landet du besøker. Hvis passet ditt ikke er gyldig i perioden landet krever, kan du bli nektet innreise. Hvis du har reiseplaner, og passet nærmer seg utløpsdatoen, anbefaler vi deg å først sjekke gyldighetskravet til det landet du ønsker å reise til før du bestiller time. Hvis du ikke har behov for å bruke passet, oppfordrer vi deg til å vente.

**Hva gjør dere for å få ned leveringstidene?**

Vi har forståelse for at usikkerheten er vanskelig å forholde seg til. Politiet, som er ansvarlig for passproduksjonen i Norge, tar situasjonen på det største alvor. Politiet jobber tett sammen med leverandøren for å finne ulike tiltak for å få ned leveringstiden. Et av tiltakene politiet har iverksatt i Norge, er å oppfordre folk til å velge **enten** ID-kort **eller** pass. Og dersom man vet at man ikke trenger pass eller ID-kort i sommer, eller passet utløper senere, så ber man folk vente med å søke.

**Banken min sier jeg trenger pass men jeg finner ikke time. Hva gjør jeg?**

Vi anbefaler at du tar kontakt med banken din og forklarer at det kan ta tid å få pass og be om en utsettelse.

**Hvilke råvarer er det som mangler?**

Det er generell mangel på råvarer til elektroniske komponenter og lange leveringstider på disse. Pass og ID-kort bruker chiper med særlig høy sikkerhetsgrad og må derfor spesialbestilles for Norge. I tillegg er det begrenset tilgjengelighet i markedet på plast- og papirkomponentene som brukes i dokumentene.